姚旭

姚旭（），字景暘，號菊泉，直隸安慶府桐城縣人，民籍，明朝政治人物。進士出身。

生平
景泰元年（1450年）庚午科應天府鄉試第一百三十二名。景泰二年（1451年）辛未科會試第一百十九名，殿試登進士第三甲第九十二名。二年八月授任刑科給事中《大明英宗睿皇帝实录卷之二百七》：景泰二年八月丙子，擢進士劉洙、唐瑜、張海、潘本愚、童軒、徐安行、嚴誠、鄭林、劉彝、項倬、黃暉、楊學、姚旭、羅晟、江玭、劉觀為兩京給事中。，天順初，以與御史爭坐次，謫鄭州判官。其後朝議卒從所爭，科居道上。成化初，擢南安府知府，有惠政，南安鄧璵作《循吏傳》，稱爲“廉敏仁恕”。仕績詳載《南安府志》《江南通志》及《先德傳》《明史·循吏傳》。擢雲南右參政。年六十四，成化六年告歸。成化二十二年丙午六月廿二日卒，年七十。 桐城《麻溪姚氏宗谱》：先參政公諱旭，字景暘，號菊泉。明景泰庚午舉人。辛未進士，授刑科給事中。伉直敢言，或以太鋭規之，謝曰：“近侍以言爲職，苟知而不言，則枉屈之咎在我。”天順丁丑，上書訟于忠肅（即于謙）冤，既忤權貴。適御史某，朝班作給事中上，公抗疏論之，執政助御史，遂以坐次爲罪，謫鄭州判。已而朝論皆是公議，卒定坐次，科居道上。至鄭州，講求民隱，公恕亷平，民悦服。秩滿去，州民挽留者數千人，馬不能前，有上疏請留者，公爲詩謝之而去。憲宗登極，擢南安知府，盡心民事，剸害興利，尤以學校人才、敦厲風俗爲先。大成殿圮，倡捐修之。學宮有道源書院，宋理宗御書碑刻尚存，公重建，作石亭以覆之。選諸生資質厚重者肄業其中，親爲講授，給膏火。在治六年，境無流亡，人無逋賦。每雨旱，禱輒應，比歲大豐。成化二年，産嘉禾，士民歌頌之，繪圖以爲瑞。秩滿，擢雲南布政使司右參政，武暢蠻夷結土寇爲亂，公行至關索嶺以聞，敕公及三司會指揮進剿平之，威惠大著。成化六年庚寅，萬壽節至京祝嘏畢，乞骸骨歸。屏處山中，足跡不履城市。丙午，家居無疾，一日命具酒，家人會飲畢，沐浴更衣而卒，年七十。入祀南安名宦及本邑鄉賢祠。

家族
曾祖姚子華。祖父姚仲義。父亲姚宗顯。母范氏。慈侍下。兄昱、旻、㫤。弟昭。娶余氏《天一阁藏明代科举录选刊·登科录》（《景泰二年进士登科录》）。

参考

Category:姚姓
Category:桐城人
Category:明朝南安府知府
Category:明朝刑科給事中
Category:明朝雲南布政使司參政